Vol stadion vir Wimbledon-eindstryde | Netwerk24
15 Junie 2021 09:07
As alles volgens plan verloop, sal vanjaar se Wimbledon-eindstryde in 'n volgepakte stadion beslis word. Foto: Getty Images
Die kragmetings sal Brittanje se eerste buitelug-sportbyeenkomste met vol paviljoene wees sedert die begin van die koronavirus-pandemie verlede jaar.
Dié besluit is geneem, al het die Britse eerste minister, Boris Johnson, Maandag aangekondig die laaste fase van die opheffing van inperkingsmaatreëls word uitgestel tot 19 Julie.
"Ons was in noue samewerking met die regering, gesondheidsowerhede en ons plaaslike raad in Merton," sê die organiseerders in 'n verklaring.
"Dit is 'n plesier om te bevestig vanjaar se toernooi begin op Maandag 28 Junie met 50% kapasiteit van toeskouers op al ons bane.
"Ons sal vir die laaste naweek 100% van die hoofbaan se kapasiteit kan vul, wat beteken 15 000 toeskouers sal onderskeidelik Saterdag en Sondag se enkelspel-eindstryde mag bywoon."
Wimbledon is verlede jaar vir die eerste keer sedert die Tweede Wêreldoorlog afgelas weens die Covid-19-pandemie. – Reuters